У С Т А В
НА
СДРУЖЕНИЕ С НЕСТОПАНСКА ЦЕЛ
“БЪЛГАРСКО ДРУЖЕСТВО ЗА ИЗМЕРВАНЕ И ОЦЕНЯВАНЕ В ОБРАЗОВАНИЕТО” (БДИОО)

Приет на учредително събрание, състояло с в гр. София 
на 29.01.2004 г.

I. ОБЩИ ПОЛОЖЕНИЯ
	
Статут
	Чл. 1. (1) Сдружение с нестопанска цел “Българско дружество за измерване и оценяване в образованието” (БДИОО) е юридическо лице, отделно от членовете си, съгласно разпоредбите на Закона за юридическите лица с нестопанска цел.
	(2) Сдружението отговаря за задълженията си със своето имущество.
	(3) Членовете на сдружението не отговарят за неговите задължения.
	(4) Членовете на сдружението отговарят за внасяне на дължимите членски вноски.
	
Наименование
	Чл. 2. (1) Наименованието на сдружението е “Българско дружество за измерване и оценяване в образованието” (БДИОО), наричано по-нататък в устава "Сдружение".
	(2) Наименованието на сдружението, заедно с указание за седалището, адреса, съда, където е регистрирано и номера на съдебната регистрация и БУЛСТАТ, трябва да бъдат посочвани в документите по неговата кореспонденция.
	(3) Наименованието на клоновете на сдружението се образуват като към наименованието на сдружението се добавя указанието "клон" и населеното място, където е седалището на клона. Към наименованието на клона може да се добави и указание за неговия предмет на дейност.
	
Седалище и адрес на управление
	Чл. 3.  Седалището и адресът на сдружението са: гр. София, район “Лозенец”, бул. “Джеймс Баучер” 5, Софийски университет “Св. Кл. Охридски”, Факултет по математика и информатика.
	
Срок
	Чл. 4. Сдружението не е ограничено със срок или друго прекратително условие.
	Определяне на дейността
	Чл. 5. Сдружението осъществява дейност в частна полза.

Основни цели и предмет на дейност на Сдружението
Чл. 6.  Основните цели на Сдружението са:
1.	Развитие и прилагане на методите за измерване и оценяване в и на образованието в България, както и статистическата обработка на събраните данни;
2.	Съдействие от страна на Дружеството за внедряване и използване на създадените продукти за нуждите на оценяването в началното, средното и висшето образование в България;
3.	Изучаване на процесите, влияещи върху научното и приложно равнище на измерването и оценяването в и на българското образование, включително аспектите на преподаване;
4.	Популяризиране на опита натрупан от сдружението;
5.	Обучение на кадри в областта на измерването и оценяването на и в образованието;
6.	Защита на икономическите, социалните и професионалните интереси на кадрите, работещи в областта на измерването и оценяването на и в образованието;
7.	Осъществяване на връзка, взаимодействие и взаимопомощ между членовете на сдружението, както и координация в интересите им при осъществяваната от тях дейност;
8.	Защита на правата и интересите на членовете на сдружението пред държавните органи, обществените организации и други юридически и физически лица;
9.	 Предложения пред компетентните органи за регламентиране на въпроси от съществено значение за оценяване в образованието;
10.	Постигане на представителство в научни съвети и органи за присъждане на научни степени и звания;
11.	 Създаване на собствена информационна система за събиране на професионална информация;
12.	 Стимулиране и осигуряване на участието на членовете на сдружението в национални и международни прояви;
13.	Осъществяване на контакти с български и международни организации.

Средства за постигане на целите на Сдружението. Предмет на дейност
	
Чл. 8. (1) Целите на Сдружението се осъществяват със средствата, набирани от членски внос, както и от стопанската дейност, извършвана от сдружението.
	(2) Предметът на дейност на Сдружението е: 
-	разработване, управление и финансиране на собствени проекти и програми;
-	участие във вътрешни и международни проекти и програми; 
-	организация и съдействие за провеждане в страната на регионални, национални и международни научни мероприятия с приложен и образователен характер;
-	организация на постоянно действащи семинари, беседи и други форми на обмен и популяризиране на информация в сферата на измерването и оценяването в образованието;
-	осъществяване на контакти и сътрудничество с държавни органи и неправителствени организации, имащи отношение към измерването и оценяването в образованието;
-	провеждане на научни и практико-приложни дискусии за новостите в педагогическото измерване и оценяване;
-	организиране на курсове за обучение на кадрите, работещи в областта на измерването и оценяването на и в образованието;
-	консултации и реализиране на други дейности за защита на икономическите, социалните и професионалните интереси на кадрите, работещи в областта на измерването и оценяването на и в образованието;
-	издигане на предложения за представители в научни съвети и органи за присъждане на научни степени и звания;
-	организиране на експертни групи в областта на дейност на сдружението;
-	присъждане на награди и отличия, както и предложения за правителствени и държавни награди и отличия;
-	отпускане на творческа помощ за членовете на сдружението.

II.	ЧЛЕНСТВО

	Членски права и задължения
	Чл. 9. Членуването в Сдружението е доброволно. Членове могат да бъдат  физически и юридически лица, които споделят целите на Сдружението и средствата за тяхното постигане, изпълняват устава и плащат редовно членския си внос.  
Чл. 10. Членовете на Сдружението имат право:
	1.  да участват в дейността и управлението на Сдружението и в работата на Общото събрание;
	2.  да бъдат избирани в неговите органи за управление;
	3.  да осъществяват контрол върху работата на Сдружението и органите за управление;
	4.  да бъдат информирани за дейността на Сдружението;
	5. да се ползват от имуществото на Сдружението и от всички резултати от дейността му;
6. да внасят предложения за изменение и допълнение на Устава на Сдружението;

Чл. 11. Членовете на Сдружението са длъжни:
	1.  да внасят редовно членския си внос;
	2.  да спазват устава на Сдружението и да работят за постигане на неговите цели;
	3.  да работят за увеличаване на имуществото на Сдружението и издигане на обществения му авторитет.
	Чл. 12.  Членските права и задължения са непрехвърлими и не преминават върху други лица в случай на смърт или прекратяване на членството. Упражняването на членски права може да бъде предоставено на другиму чрез упълномощаване с пълномощно с нотариална заверка на подписа.
	
Придобиване на членство
	Чл. 13.  (1) Нови членове на Сдружението се приемат от Управителния съвет. 
(2) Кандидатите отправят писмена молба до Председателя на Управителния съвет, който разглежда молбата задължително в едномесечен срок и внася кандидатурата в първото заседание на Управителния съвет.
(3) Приемането на членовете става от Управителния съвет с явно гласуване и обикновено мнозинство.
	
Прекратяване на членство
	Чл. 14.  (1) Членството се прекратява:
1.	с едностранно волеизявление до Сдружението;
2.	с изключване;
3.	при смърт на физическото лице – член на Сдружението 
4.	с прекратяването на юридическото лице – член на Сдружението;
5.	при отпадане.
	(2) Решението за изключване се взема от Управителния съвет на Сдружението при поведение, което прави по-нататъшното членство несъвместимо. Решението за изключване може да се обжалва пред Общото събрание на Сдружението.
	(3) Отпадането на членството е налице, когато има системно невнасяне на членски внос и неучастие в дейността на Сдружението. Отпадането се констатира от Управителния съвет по документи и с надлежно решение, с което се прекратява членството.

          
III.	ИМУЩЕСТВО

	Имущество
	Чл. 15.  (1) Имуществото на Сдружението се състои от право на собственост и други вещни права върху основни и оборотни средства, вземания, права на интелектуалната собственост и други права в зависимост от действуващите нормативни актове.
(2) Имуществото на Сдружението се влага в банкови депозити, ценни книжа, търговски дружества, недвижими имоти и по друг подходящ начин. Вложенията трябва да бъдат сигурни и да гарантират достатъчен доход за запазване и увеличаване на имуществото му, като се държи сметка за идеалната цел на Сдружението.
	(3) Членовете на Сдружението могат да му предоставят парични средства под формата на заем или недвижими имоти и индивидуално определени движими вещи под наем.
	(4) Размерът на лихвите по заемите или наемите по ал. 3 се определя от Общото събрание на Сдружението.
	(5) Сдружението може да получава дарения от физически и юридически лица и да сключва договори за спонсорство.

Членски внос
	Чл. 16. (1) Всички членове на Сдружението са длъжни да правят имуществени вноски под формата на членски внос. 
(2) Размерът на членския внос се определя от Общото събрание. 
(3) Членският внос се заплаща всяка година в касата на Сдружението.  Срокът за внасянето на членския внос е до края на първото тримесечие на календарната година. Върху просрочения членски внос се дължи лихва, равняваща се на основния лихвен процент, определен от БНБ.
	
Стопанска дейност
	Чл. 17. (1) Сдружението извършва стопанска дейност, свързана с основния му предмет: научно-изследователска, издателска, образователна, информационна, рекламна.
	(2) Извършваната стопанска дейност се подчинява на условията и реда, определени от Търговския закон, Закона за счетоводството, данъчните закони и др. законови разпоредби, регламентиращи съответната стопанска дейност.
	(3) Изпълнението и контролът върху извършваната стопанска дейност се възлагат на Управителния съвет.

IV.	УПРАВЛЕНИЕ

	Органи на Сдружението
Чл. 18. Органите на Сдружението са Общото събрание и Управителният съвет.
	
Общо събрание
	Чл. 19. Общото събрание е върховен орган на Сдружението. В него участвуват всички членове на Сдружението. 

Представителство в Общото събрание
	Чл. 20. (1) Членовете се представляват в Общото събрание от законните им представители или изрично упълномощени лица.
	(2)  Пълномощник на юридическо лице може да бъде само физическо лице 
(3) Пълномощните са издадени изрично за участие в Общото събрание на Сдружението, като могат да бъдат издадени за ограничен или неограничен брой заседания на Общото събрание.
	(4) Пълномощниците нямат право да преупълномощават с правата си трети лица.
	(5) Пълномощниците могат да представляват само един член на Общото събрание.
	
Компетентност на Общото събрание
	Чл. 21.  Общото събрание:
1.	изменя и допълва Устава на Сдружението;
2.	приема други вътрешни актове;
3.	преобразува и прекратява Сдружението;
4.	избира и освобождава членовете на Управителния съвет;
5.	одобрява годишния финансов отчет и отчета за дейността на Сдружението;
6.	определя размера на членския внос;
7.	назначава ликвидаторите при прекратяване на Сдружението, освен в случай на несъстоятелност;
8.	разглежда жалби срещу решения на Управителния съвет за прекратяване на членство;
9.	взема решение за придобиване, отчуждаване и обременяване на недвижими имоти и учредяване на вещни права върху тях, както и отдаването им под наем за срок от една година;
10.	взема решение за откриване и закриване на клонове;
11.	взема решение за участие в други организации;
12.	приема основните насоки и програми за дейността на Сдружението;
13.	приема бюджета на Сдружението;
14.	взема решения относно размера на членския внос;
15.	приема отчета за дейността на Управителния съвет;
16.	отменя решения на Управителния съвет, когато противоречат на Закона и Устава на Сдружението;
17.	освобождава от отговорност членовете на Управителния съвет;
18.	взема и други решения, предвидени в Устава или Закона.

Провеждане на Общо събрание
	Чл. 22. (1) Общото събрание се провежда най-малко веднъж годишно - редовно Общо събрание.
	(2) Общото събрание може да бъде свикано по всяко време от Управителния съвет – извънредно Общо събрание.

Свикване на Общото събрание
	Чл. 23. (1) Общото събрание се свиква от Управителния съвет. То може да се свиква по искане на една трета от членовете на Сдружението в населеното място, в което се намира Сдружението.
	(2) Ако в срок от един месец от искането за свикване на Общо събрание Управителният съвет не отправи писмена покана за свикване на Общо събрание, то се свиква от съда по седалището на Сдружението по писмено искане на заинтересованите членове или упълномощено от тях лице.
	(3) Свикването се извършва чрез покана, обнародвана в "Държавен вестник" и поставена на мястото за обявления в сградата, в която се намира управлението на Сдружението.
	(4) Поканата съдържа дневен ред на въпросите, предложени за обсъждане, предложенията за решения, датата, часа и мястото за провеждане на Общото събрание и по чия инициатива то се свиква.
	(5) Времето от публикуване на съобщението до откриването на Общото събрание не може да бъде по-малко от 30 дни.
	
Право на сведение
	Чл. 24.  Писмените материали, свързани с дневния ред на Общото събрание, трябва да бъдат предоставени на разположение на членовете в седалището на Сдружението най-късно до датата на публикуване или изпращане на поканата за свикване на Общото събрание.  При поискване те се представят на всеки член безплатно.
	
Списък на присъстващите
	Чл. 25. (1) На заседанието на Общото събрание се изготвя списък на присъстващите членове или техните представители. Членовете и представителите удостоверяват присъствието си с подпис и се легитимират. Списъкът се заверява от председателя и секретаря на Общото събрание.
	(2) В списъка по предходната алинея се включват членовете, които са заявили за своето присъствие до момента на провеждане на първото гласуване след установяването на наличие на кворум.

Кворум
	Чл. 26.  Общото събрание може да заседава, ако са се явили членове, представляващи повече от половината от всички членове. При липса на кворум Управителният съвет насрочва ново заседание в срок един час по-късно на същото място и при същия дневен ред, независимо от броя на членовете.
	
Гласуване
	Чл. 27.  Всеки член има право на един глас.
	Чл. 28.  Член на Общото събрание няма право на глас при решаването на въпроси, отнасящи се до юридически лица, в които той е управител или може да наложи или възпрепятства вземането на решения.

Мнозинство
	Чл. 29. (1) Решението на Общото събрание се приема с обикновено мнозинство от присъстващите.
	(2) За решенията по чл. 21, т. 1 и т. 3 се изисква мнозинство 2/3 от присъстващите.
	
Решения
	Чл. 30. (1) Общото събрание не може да приема решения, засягащи въпроси, които не са били публикувани в поканата, освен когато всички членове присъстват или са представени на събранието и никой не възразява повдигнатите въпроси да бъдат обсъждани.
	(2) Решенията на Общото събрание влизат в сила незабавно, освен ако действието им не бъде отложено или ако според закона те влизат в сила след обнародване.

Протокол
	Чл. 31. (1) За заседанието на Общото събрание се води протокол в специална книга. Протоколът се води според изискванията на закона.
	(2) Протоколът на Общото събрание се подписва от Председателя и Секретаря на събранието, и от преброителите на гласовете. Към протоколите се прилага списък на присъстващите и документите, свързани със свикването на Общото събрание.
	(3) Всеки член, присъствал на Общото събрание, има право да изисква и да следи за точното записване на решенията в протокола.
	
Управителен съвет
Чл. 32. (1) Управителният съвет се избира от Общото събрание за срок от две години. 
(2) Управителният съвет се състои от седем лица - членове на Сдружението. Членове на Управителния съвет могат да бъдат физически или юридически лица. На заседанията на Съвета те се представляват от своя законен представител или изрично упълномощено физическо лице.
(3) Управителният съвет избира от състава си Председател. 
	(4) По решение на Общото събрание към Управителния съвет могат да бъдат привлечени асоциирани членове със статут на консултанти, които да допринасят за ефективното изпълнение на поставените пред Сдружението задачи. Те не са задължени да участват в оперативната работа на Управителния съвет.

Правомощия на Управителния съвет
Чл. 33. Управителният съвет: 
1.	Представлява Сдружението, както и определя обема на представителната власт на отделни негови членове.
2.	Приема и изключва членове.
3.	Определя реда и организира извършването на дейността на Сдружението и носи отговорност за това. 
4.	Осигурява изпълнението на решенията на Общото събрание.
5.	Подготвя и внася в Общото събрание проект за бюджет, както и отчет за дейността на Сдружението. 
6.	Осигурява стопанисването и опазването на имуществото на Сдружението.
7.	Взема решения за придобиване, отчуждаване и обременяване на недвижими имоти и учредяване на вещни права върху тях, както и отдаването им под наем.
8.	Утвърждава щатното разписание на служителите на Сдружението. 
9.	Взема решения по всички въпроси, които по закон или съгласно Учредителния акт не спадат в правата на Общото събрание.
10.	Решава други въпроси, предвидени в този Устав.

Заседания на Управителния съвет
Чл. 34. (1) Заседанията на Управителния съвет се свикват и ръководят от Председателя. Председателят е длъжен да свика заседание на Управителния съвет при писмено искане на една трета от членовете му. Ако Председателят не свика заседание на Управителния съвет в седмичен срок, то може да се свика от всеки един от заинтересуваните членове на Управителния съвет.
(2) Управителният съвет може да взема решения, ако присъстват повече от половината от неговите членове. Присъстващ е и член на Управителния съвет, с който има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Този начин на гласуване се удостоверява в протокола.
(3) Управителният съвет взема решенията си с мнозинство от присъстващите, а решенията му по чл. 33, т. 3 и 7 и решенията във връзка с ликвидацията на Сдружението – с мнозинство от всички членове.
(4) Управителният съвет може да вземе решение и без да се провежда заседание, ако протоколът бъде подписан без забележки и възражения от всички негови членове
Чл. 35. Управителният съвет е длъжен периодично и в законовите срокове да изготвя предвидената в Закона за счетоводството отчетна информация за дейността на Сдружението при спазване на принципите за откритост, достоверност и своевременност.

Възнаграждение на членовете на Управителния съвет
Чл. 36. В случай, че финансовото състояние на Сдружението позволява, членовете на Управителния съвет имат право на годишно възнаграждение. Размерът на годишното възнаграждение на членовете на съвета се определя от Общото събрание.

	Председател на Управителния съвет
Чл. 37. Председателят на Управителния съвет на Сдружението:  
1.	Представлява Сдружението пред трети лица.
2.	Ръководи работата на Управителния съвет.
3.	Ръководи оперативната дейност на Сдружението.
4.	При необходимост между заседанията на Управителния съвет взема решения за организиране и участие на Сдружението във важни прояви, свързани с неговите цели.

V.	ГОДИШНО ПРИКЛЮЧВАНЕ

	Ковчежник
	Чл. 38. Финансово-счетоводната и отчетната дейност на Сдружението се поверяват на Ковчежник, който се избира от Общото събрание за срок от две години.

Документи по годишното приключване
	Чл. 39.  Ежегодно до края на месец февруари Управителният съвет съставя годишен финансов отчет за изтеклата календарна година и доклад за дейността.
	
Съдържание на доклада за дейността
	Чл. 40.  В доклада за дейността се описва протичането на дейността и състоянието на Сдружението и се разяснява годишният финансов отчет.

Приемане на годишното приключване
	Чл. 41.  Годишният финансов отчет и докладът за дейността се внасят от Управителния съвет за разискване на свиканото за целта редовно Общо събрание.
	
Задължителна отчетна информация
	Чл. 42.  Съгласно разпоредбите на Закона за счетоводството, Сдружението изготвя отчетна информация при спазване на принципите за откритост, достоверност и своевременност.
	
Приходи от стопанската дейност на Сдружението
	Чл. 43.  (1) Сдружението не разпределя печалба.
	(2) Приходите от стопанската дейност на Сдружението се използват само за постигане на определените в този Устав цели.

Книги на Сдружението
	Чл. 44. (1) На заседанията на Общото събрание се води протокол, в който се отразяват станалите разисквания, направените предложения и заявления и взетите решения. Протоколите се удостоверяват с подписите на председателя и на протоколчика и се подвързват в специални книги. Книгата се води от председателя на Общото събрание. Членовете на Сдружението могат да се запознават със съдържанието на протоколните книги и да получават преписи или извлечения от протоколите.
	(2) Сдружението води книга на членовете си, в която се записват  наименованието, седалището и адреса на управление, фирменото дело за съдебна регистрация и БУЛСТАТ на членовете.

VI.	ПРЕКРАТЯВАНЕ  И ЛИКВИДАЦИЯ

	Основания за прекратяване
	Чл. 45. Сдружението се прекратява:
	1.  по решение на Общото събрание;
	2.  при обявяването му в несъстоятелност;
	3.  с решение на СГС в определените от ЗЮЛНЦ случаи;
Чл. 46. (1) При прекратяване на Сдружението се извършва ликвидация.
	(2) Ликвидацията се извършва от Управителния съвет. Той извършва предвидените от Търговския закон действия по ликвидация на Сдружението, осребряване на неговото имущество и удовлетворяване на кредиторите му.
	(3) Останалото след удовлетворяване на кредиторите имущество се разпределя от Общото събрание между членовете на Сдружението, като се отчита времето, през което съответното лице е било член на Сдружението.
	(4) Лицата, придобили имущество съгласно предходната алинея, отговарят за задълженията на Сдружението до размера на придобитото.

VII.  ПРЕХОДНИ И ЗАКЛЮЧИТЕЛНИ РАЗПОРЕДБИ
	
Чл. 47.  Промени в настоящия Устав могат да бъдат извършвани по реда предвиден в него и в Закона за юридическите лица с нестопанска цел.
	Чл. 48.  Относно тълкуването или прилагането на разпоредбите на настоящия устав се прилагат разпоредбите на общото българско гражданско законодателство и разпоредбите на Закона за юридическите лица с нестопанска цел.
	Настоящата редакция на устава е приета единодушно от всички присъствали членове на Общото събрание на Сдружение с нестопанска цел “Българско дружество за измерване и оценяване в образованието”, състояло се на 29.01.2004 г. в София. 

     УЧРЕДИТЕЛИ:                                                                            ПОДПИСИ:

Кирил Георгиев Банков                      

Диляна Василева Микова

Диана Петкова Раковска                  

Татяна Гаврилова Ангелова

Гергана Кирилова Дачева                

Иван Костадинов Тонов                    

Георги Проданов Симидчиев          

Теодоси Асенов Витанов

Георги Михайлов Пройков          

 Пламен Владков Миразчийски

Чавдар Георгиев Лозанов              

Емилия Хинкова Евгениева

Райчо Димитров Ушатов                

Йовка Великова Тишева

Пенчо Петров Михнев                    

Георги Христов Бижков

Любомир Георгиев Джалев          

Здравко Вутов Лалчев

Таня Георгиева Тонова                

Юлия Димитрова Нинова

Енчо Недялков Герганов